ಭಾರೀ ಮಳೆ: ಮತ್ತೇ ಆಗುಂಬೆ ಘಾಟ್‍ನಲ್ಲಿ ರಸ್ತೆ ಕುಸಿತ

ಶಿವಮೊಗ್ಗ: ಮಲೆನಾಡಿನಲ್ಲಿ ಸುರಿಯುತ್ತಿರುವ ಭಾರೀ ಮಳೆಯಿಂದ ಆಗುಂಬೆ ಘಾಟ್ ರಸ್ತೆಯಲ್ಲಿ ಮತ್ತೊಂದು ಕಡೆ ಕುಸಿದಿದೆ. ಸೂರ್ಯಾಸ್ತ ವೀಕ್ಷಣಾ ಅಟ್ಟಣಿಗೆಯ ಸಮೀಪವೇ ಧರೆ ಕುಸಿದಿರುವುದು ಆತಂಕಕ್ಕೆ ಕಾರಣವಾಗಿದೆ.

ಜೂನ್ 27ರಂದು ರಾತ್ರಿ 7ನೇ ತಿರುವಿನಲ್ಲಿ ರಸ್ತೆ ಕುಸಿದಿತ್ತು. ಅದೃಷ್ಟವಶಾತ್ ಯಾವುದೇ ಪ್ರಾಣಾಪಾಯ ಸಂಭವಿಸಿರಲಿಲ್ಲ. ಸದ್ಯ ಬೇರೊಂದು ಕಡೆಯ ರಸ್ತೆ ಪಕ್ಕದಲ್ಲಿ ನಿರ್ಮಿಸಿರುವ ಕಟ್ಟೆಯು 15 ಅಡಿ ಉದ್ದ, ಸುಮಾರು 25 ಅಡಿ ಆಳಕ್ಕೆ ಕುಸಿತವಾಗಿದೆ.

ರಸ್ತೆ ಕುಸಿದ ಮಾಹಿತಿ ಪಡೆದ ತಕ್ಷಣ ಆಗುಂಬೆ ಪೊಲೀಸರು ಸ್ಥಳಕ್ಕೆ ಭೇಟಿ ನೀಡಿ, ಬ್ಯಾರಿಕೇಡ್‍ಗಳನ್ನು ಹಾಕಿ, ಸೂಕ್ತ ಮುಂಜಾಗ್ರತಾ ಕ್ರಮಕೈಗೊಂಡಿದ್ದಾರೆ. ಈ ಮಾರ್ಗದಲ್ಲಿ ಸರಕು ಲಾರಿಗಳು ಇನ್ನಿತರ ಭಾರಿ ವಾಹನಗಳ ಸಂಚಾರ ನಿಷೇಧಿಸಲಾಗಿದೆ. ಘಾಟ್‍ನಲ್ಲಿ ತಕ್ಷಣ ದುರಸ್ತಿ ಕ್ರಮಗಳನ್ನು ಕೈಗೊಳ್ಳಬೇಕು ಹಾಗೂ ಸಂಚಾರಕ್ಕೆ ಅಡೆತಡೆ ಆಗದಂತೆ ಕ್ರಮ ವಹಿಸಬೇಕು ಎಂದು ಸ್ಥಳೀಯರು ಆಗ್ರಹಿಸಿದ್ದಾರೆ.